Z A P I S N I K
7. sjednice Vijeća Gradske četvrti Brezovica, 
održane 29. prosinca 2021. u sjedištu Gradske četvrti Brezovica,
 Brezovička cesta 100, s početkom u 17,00 sati


Nazočni članovi Vijeća Gradske četvrti Brezovica: 
Tomislav Cavrić, Ivan Pucko, Irena Borovina, Zdravko Harmicar (od druge točke dnevnog reda), Vladimir Iviček, Ivica Kovačić, Ivica Mavračić, Marina Pucević, Sonja Soldo, Srećko Tatar i Nenad Žugaj.

Nazočni djelatnici Gradskog ureda za mjesnu samoupravu:
Milan Kulaš, voditelj Područnog odsjeka Brezovica (Novi Zagreb),
Lidija Špišić, stručni referent za rad tijela mjesne samouprave.

Ostali nazočni:
Zlatko Katulić, predsjednik Vijeća Mjesnog odbora Horvati.

Sjednicu otvara gospodin Tomislav Cavrić, predsjednik Vijeća Gradske četvrti Brezovica i pozdravlja sve nazočne.
Konstatira da sjednici nazoči 10 od 11 članova Vijeća te su stečeni uvjeti za raspravu i pravovaljano odlučivanje.
Prije utvrđivanja dnevnog reda, predsjednik otvara raspravu o zapisniku 6. sjednice.
Obzirom da se nitko ne javlja za riječ, zapisnik daje na usvajanje. 
Vijeće je jednoglasno (10 „za“) usvojilo zapisnik 6. sjednice.
Predsjednik konstatira da su članovi Vijeća primili prijedlog dnevnog reda i materijale, kao i prijedlog dopune dnevnog reda. Pita ima li još prijedloga za dopunu.
Obzirom da nema drugih prijedloga, prijedlog da se dnevni red dopuni točkom:“ Prijedlog zaključka o prijedlogu da priključci na komunalne vodne građevine za kućanstva budu besplatni i da ih plaća Grad Zagreb“ daje na glasovanje.
Vijeće je jednoglasno (10 za“) usvojilo prijedlog dopune dnevnog reda.
Predsjednik Vijeća daje prijedlog dnevnog reda na usvajanje.
Vijeće je jednoglasno (10 „za“) usvojilo sljedeći 

dnevni red:      
  
  1. Prijedlog zaključka o izmjeni Plana komunalnih aktivnosti Gradske četvrti 
      Brezovica u 2021.
2. Prijedlog zaključka o prijedlogu izmjene trase prometovanja autobusnih linija 159 
    Savski most – Strmec Odranski i 163 Savski most-Donji Trpuci-Gornji Trpuci 
3. Prijedlog zaključka o davanju mišljenja na prijedlog Zagrebačke strategije 
    izjednačavanja mogućnosti za osobe s invaliditetom u razdoblju od 2022. – 2027.
4. Prijedlog zaključka o prijedlogu da priključci na komunalne vodne građevine za 
    kućanstva budu besplatni i da ih plaća Grad Zagreb
  5. Pitanja, prijedlozi i obavijesti
      - Odluka  o obustavi plaćanja troškova izgradnje priključka na komunalne vodne 
         građevine
      - Dopis - proširenje kapaciteta dječjih vrtića
Ad 1) Prijedlog zaključka o izmjeni Plana komunalnih aktivnosti Gradske četvrti 
          Brezovica u 2021.

          Predsjednik Vijeća, Tomislav Cavrić, konstatira da su članovi Vijeća primili Prijedlog u pisanom obliku, obrazlaže isti te otvara raspravu.          
         Obzirom da nema drugih pitanja ni novih prijedloga, predsjednik Vijeća daje Prijedlog zaključka na usvajanje.
          Vijeće je jednoglasno (10 „za“) donijelo Zaključak o izmjeni Plana komunalnih aktivnosti Gradske četvrti Brezovica u 2021.
(Zaključak se prilaže ovom zapisniku i njegov je sastavni dio.)


Ad 2) Prijedlog zaključka o prijedlogu izmjene trase prometovanja autobusnih linija 
           159 Savski most – Strmec Odranski i 163 Savski most-Donji Trpuci-Gornji 
           Trpuci 

          Predsjednik Vijeća, Tomislav Cavrić konstatira da su uz ovu točku dnevnog reda članovi Vijeća primili dva prijedloga zaključka, promemoriju sa sastanka održanog s predstavnicima Gradskog ureda za prostorno uređenje na temu organizacije javnog gradskog prijevoza na području Gradske četvrti Brezovica te Zaključak o prijedlogu izmjene trase prometovanja autobusnih linija 159 Savski most – Strmec Odranski i 163 Savski most – Donji Trpuci – Gornji Trpuci što ga je donijelo Vijeće Mjesnog odbora Trpuci. 
Upoznaje članove da je bio na sjednici Vijeća Mjesnog odbora Trpuci gdje se raspravljalo o problematici izmjene trase autobusne linije 163, odn. produljenja do okretišta u Odranskom Obrežu. Iznosi da je njegova procjena da ukoliko navedena autobusna linija produlji do okretišta u Odranskom Obrežu, vrijeme prometovanja povećava se za cca 3 minute, a ukoliko autobusna linija 159 produlji do istog okretišta, za stanovnike Brezovice je isplativa samo u dolasku iz Grada. Vijeće je u situaciji da se mora odlučiti između dva ponuđena prijedloga.
           Marina Pucević upozorava da ako Vijeće usvoji prijedlog da  autobusna linija 159 prometuje do okretišta u Odranskom Obrežu, posljedica može biti nerentabilna autobusna linija.
           Vladimir Iviček navodi da ukoliko se usvoji prijedlog da autobusna linija 163 prometuje do okretišta u Odranskom Obrežu, svakako treba tražiti da se polasci iz Trpuca korigiraju  pet minuta ranije kako korisnici ne bi kasnili na svoja odredišta.
            Srećko Tatar upozorava da izmjena voznog reda često rezultira nezadovoljstvom korisnika što je bio slučaj kada je autobusna linija 162 Savski most – Ašpergeri produljena do Gajana.
 
Konstatira se da član Vijeća, Zdravko Harmicar nazoči sjednici.

           Potpredsjednik Vijeća, Ivan Pucko je mišljenja da bi trebalo uzeti u obzir broj korisnika na autobusnim linijama.
           Vladimir Iviček je mišljenja da bi također u obzir trebalo uzeti i duljinu produljenja trase predmetnih autobusnih linija te rasterećenja drugih autobusnih linija.
           Marina Pucević podsjeća da je autobusnoj liniji 159  prije produljenja do okretišta u Odranskom Obrežu prijetilo ukidanje radi premalog broja putnika, kao što bi  i autobusna linija do Trpuca, bez korisnika iz Odranskog Obreža i Dragonošca bila nerentabilna te bi trebalo možda razmotriti mogućnost da produljenje autobusne linije 163 do okretišta u Odranskom Obrežu bude probno na tri mjeseca.
            Irena Borovina iznosi da ju zbunjuju prijedlozi produljenja autobusnih linija te pita što je dovelo do situacije da Vijeće mora odlučivati o ovoj problematici.
          Marina Pucević pojašnjava da kada je proširen most na potoku Bublovica stekli su se uvjeti za uvođenje javnog gradskog prijevoza u Zadvorsku ulicu, odn. naselju Zadvorsko kao najgušće naseljenom naselju Gradske četvrti Brezovica. 
            Sonja Soldo iznosi da se pribojava da bi možda i malo ljudi promjenom trase na autobusnoj liniji 163 moglo dobiti velik problem te da ne vidi činjenice iz prijedloga, tako da nije sigurna koju odluku donijeti.
           Član Vijeća, Zdravko Harmicar iznosi da je mišljenja da treba poštovati volju Vijeća Mjesnog odbora Trpuci, neka arbitrira Zagrebački električni tramvaj d.o.o.
            Marina Pucević iznosi da je ZET napravio sve radnje vezano uz rješavanje organizacije javnog prijevoza na navedenim autobusnim linijama te da bi također trebalo razmotriti volju vijeća mjesnih odbora: Brezovica, Odranski Strmec i Odranski Obrež.
            Milan Kulaš navodi da  treba uzeti u obzir i činjenicu da približavanje javnog gradskog prijevoza u naselje Zadvorsko pridonosi rasterećenju autobusne linije 161 Savski most – Štrpet.
            Predsjednik Vijeća, Tomislav Cavrić se slaže  s navedenim obzirom da ima iskustvo da kao korisnik navedene autobusne linije, radi gužve nije mogao ući u autobus. 
            Ivica Mavračić je mišljenja da bi trebalo poštovati volju većine.
            Nakon rasprave, predsjednik Vijeća konstatira da će najprije na glasovanje dati Prijedlog br. 2:

ZAKLJUČAK 
o prijedlogu trase prometovanja autobusnih linija 
159  Savski most – Strmec Odranski i 163 Savski most-Donji Trpuci-Gornji Trpuci 

1. Na zamolbu Gradskog ureda za prostorno uređenje, izgradnju Grada, graditeljstvo, komunalne poslove i promet te Vijeća Mjesnog odbora Trpuci, Vijeće je ponovo razmotrilo trase prometovanja autobusnih linija 159 Savski most – Strmec Odranski te 163 Savski most-Donji Trpuci-Gornji Trpuci.
                 
2.   Vijeće predlaže trasu prometovanja navedenih autobusnih linija na sljedeći način:           
          - da autobusna linija 159 Savski most – Strmec Odranski prometuje sljedećom trasom: 
            Savski most-Ulica Luje Naletilića-Prigradska ulica-Zadvorska ulica-Hudobička ulica 
            I. odvojak-Strmečka cesta-Ulica Svete Ane-Obreška cesta do okretišta autobusa u 
            Odranskom Obrežu-Ulica Luje Naletilića-Savski most. 
          - da autobusna linija 163 Savski most-Donji Trpuci-Gornji Trpuci prometuje 
            sadašnjom trasom.

     3. Vijeće predlaže da se nakon puštanja u promet navedenih autobusnih linija tri mjeseca
          broje putnici  na autobusnoj liniji 159 Savski most – Strmec Odranski, a Vijeće će 
          nakon provedenog brojanja putnika  ponovo razmotriti trase prometovanja navedenih 
          autobusnih linija.          
     
4. Ovaj se zaključak dostavlja Gradskom uredu za prostorno uređenje, izgradnju Grada. graditeljstvo, komunalne poslove i promet, Sektoru za promet, te  Zagrebačkom električnom tramvaju.

           
          Predsjednik Vijeća konstatira da prijedlog nije usvojen obzirom da su bila  3 glasa „za“, 5 „ protiv“ i 3 „suzdržana“  te daje na glasovanje Prijedlog br. 1.
          Vijeće je većinom glasova (7 „za“, 1 „protiv“ i 3 "suzdržana")    donijelo


ZAKLJUČAK
o prijedlogu izmjene trase prometovanja autobusnih linija
159  Savski most – Strmec Odranski i 163 Savski most - Donji Trpuci - Gornji Trpuci


1. Na zamolbu Gradskog ureda za prostorno uređenje, izgradnju Grada, graditeljstvo, komunalne poslove i promet te Vijeća Mjesnog odbora Trpuci, Vijeće je ponovo razmotrilo trase prometovanja autobusnih linija 159 Savski most – Strmec Odranski te 163 Savski most - Donji Trpuci - Gornji Trpuci.
                 

     2. Vijeće ponovo predlaže izmjenu trase prometovanja navedenih autobusnih linija na 
         sljedeći način:
         - da autobusna linija 159 Savski most – Strmec Odranski promijeni trasu kretanja na 
           sljedeći način: Savski most - Ulica Luje Naletilića - Prigradske ulica – Zadvorska
           ulica- Hudobička ulica I. odvojak-Strmečka cesta-Ulica Svete Ane-Obreška cesta –
           Ulica Luje Naletilića - Savski most.           
         - da autobusna linija 163 Savski most - Donji Trpuci - Gornji Trpuci u svim polascima 
            prometuje do okretišta u Odranskom Obrežu i dalje svojom redovnom trasom.
  
       
     3. Vijeće predlaže da se nakon puštanja u promet tri mjeseca broje putnici  na autobusnoj 
         liniji 159 Savski most – Strmec Odranski, a Vijeće će nakon provedenog brojanja 
         putnika  ponovo razmotriti trase prometovanja navedenih autobusnih linija.
             

4. Ovaj se zaključak dostavlja Gradskom uredu za prostorno uređenje, izgradnju Grada. graditeljstvo, komunalne poslove i promet, Sektoru za promet te  Zagrebačkom električnom tramvaju d.o.o.


Ad 3) Prijedlog zaključka o davanju mišljenja na prijedlog Zagrebačke strategije 
         izjednačavanja mogućnosti za osobe s invaliditetom u razdoblju od 2022. – 2027.

         Predsjednik Vijeća, Tomislav Cavrić, konstatira da su članovi Vijeća primili Prijedlog u pisanom obliku te otvara raspravu.      
         Obzirom da se nitko ne javlja za riječ, daje Prijedlog na usvajanje.
Vijeće je jednoglasno (11 „za“) donijelo


ZAKLJUČAK
o davanju mišljenja na prijedlog Zagrebačke strategije izjednačavanja mogućnosti za osobe s invaliditetom u razdoblju od 2022. – 2027.


1. Vijeće je razmotrilo zamolbu Gradskog ureda za socijalnu zaštitu i osobe s 
    invaliditetom za davanje mišljenja na prijedlog Zagrebačke strategije izjednačavanja 
    mogućnosti za osobe s invaliditetom u razdoblju od 2022. – 2027.
                 

2. Vijeće je suglasno s prijedlogom iz točke 1. zaključka.
  
       
    3. Ovaj se zaključak dostavlja Gradskom uredu za socijalnu zaštitu i osobe s invaliditetom.



Ad 4) Prijedlog zaključka o prijedlogu da priključci na komunalne vodne građevine za 
          kućanstva budu besplatni i da ih plaća Grad Zagreb

       Predsjednik Vijeća, Tomislav Cavrić konstatira da su članovi Vijeća uz ovu točku dnevnog reda primili Prijedlog zaključka. Navodi da odluka Grada da priključci na komunalne vodne građevine više neće biti besplatni, najviše štetiti stanovništvu Gradske četvrti Brezovica jer dugo čeka izgradnju komunalne infrastrukture. Otvara raspravu.
      Član Vijeća i zastupnik u Gradskoj Skupštini Grada Zagreba, Vladimir Iviček iznosi da je na sjednici Gradske Skupštine prihvaćen amandman HDZ-a da priključenje  bude besplatno za ona kućanstva koja su predala kompletnu dokumentaciju uz zahtjev za priključenje.
     Voditelj P.O. Brezovica (Novi Zagreb), Milan Kulaš upozorava da će se navedeni zahtjevi rješavati u skladu sa sredstvima osiguranim u Proračunu Grada Zagreba, ali da bi ova odluka  mogla dovesti do toga da kućanstva neće podnositi zahtjeve za priključenje, što nije u interesu Vodoopskrbe i odvodnje d.o.o.      
     Predsjednik Vijeća, Tomislav Cavrić daje Prijedlog na usvajanje.
      Vijeće je jednoglasno (11 „za“) donijelo 

ZAKLJUČAK
o prijedlogu da priključci na komunalne vodne građevine za kućanstva budu besplatni i da ih plaća Grad Zagreb


1.  Vijeće je razmotrilo Odluku o obustavi plaćanja troškova izgradnje priključka na 
     komunalne vodne građevine (Službeni glasnik Grada Zagreba 29/21).
                 

2. Vijeće predlaže da priključci na komunalne vodne građevine za kućanstva budu besplatni i da ih plaća Grad Zagreb.
 
       
3. Ovaj se zaključak dostavlja gradonačelniku Grada Zagreba, g. Tomislavu Tomaševiću, i predsjedniku Gradske skupštine Grada Zagreba, g. Jošku Klisoviću.

Ad 5) Pitanja, prijedlozi i obavijesti

           Predsjednik Vijeća, Tomislav Cavrić konstatira da su članovi Vijeća uz ovu točku dnevnog reda primili preslike Odluke o obustavi plaćanja troškova izgradnje priključka na komunalne vodne građevine te dopis Gradskog ureda za obrazovanje kojim traži očitovanje raspolaže li Grad Zagreb na području Gradske četvrti Brezovica prostorima koji bi se mogli koristiti za proširenje kapaciteta dječjih vrtića. Informira članove Vijeća da je dopis proslijeđen mjesnim odborima.
          Voditelj P.O. Brezovica (Novi Zagreb), Milan Kulaš napominje da bi prijedloge vijeća nadležne službe kontrolirale zadovoljavaju li uvjete za predškolski odgoj te da se trenutno jedino predsjednik Vijeća Mjesnog odbora Kupinečki Kraljevec – centar očitovao na navedeni dopis i predložio da se prostor prizemlja objekta mjesne samouprave, Kraljevečka cesta 73 razmotri za proširenje kapaciteta dječjih vrtića. 
          Ivica Mavračić je mišljenja da bi se prostor MO Horvati mogao koristiti za proširenje kapaciteta dječjih vrtića, ali samo privremeno, do izgradnje dječjeg vrtića. 
         Predsjednik, Tomislav Cavrić  informira članove Vijeća o odgovoru Gradskog ureda za obrazovanje vezano uz izgradnju dječjeg vrtića u Horvatima, odn. radnjama koje su izvršene u cilju izgradnje. Zahtjev za izdavanje lokacijske dozvole za predmetni zahvat predan je u svibnju 2021.  Obzirom da je zemljište u vlasništvu Republike Hrvatske, Ministarstvo državne imovine zatražilo je dostavu određene dokumentacije kao uvjet za ovjeru geodetskog elaborata.
         Ivica Mavračić traži predsjednika Vijeća da dogovori sastanak s predstavnicima Gradskog ureda za obrazovanje u vezi navedene problematike.    

[bookmark: _GoBack]       Predsjednik, Tomislav Cavrić zahvaljuje članovima Vijeća na radu te zaključuje  7. sjednicu  Vijeća Gradske četvrti Brezovica.  

        Dovršeno u 18,00 sati.

        Zapisnik izradila:
           Lidija Špišić



   KLASA: 026-03/21-001/90
   URBROJ: 251-06-11-8-21-2
   Brezovica, 29. prosinca 2021.
                                                                                                           Predsjednik
                                                                                                    Vijeća Gradske četvrti
                                                                                                              Brezovica

                                                                                       Tomislav Cavrić, mag.ing.el.techn.inf.
